L 191/2
LT
Europos Sąjungos oficialusis leidinys
2023 7 28
(3)
taip pat būtina atnaujinti Sąjungos teisę dėl baterijų atliekų tvarkymo ir imtis priemonių aplinkai ir žmonių sveikatai apsaugoti, užkertant kelią neigiamam atliekų susidarymo ir tvarkymo poveikiui arba jį mažinant, maži­ nant išteklių naudojimo poveikį ir užtikrinant efektyvesnį išteklių naudojimą.
Tokios priemonės yra itin svarbios pereinant prie žiedinės ir neutralaus poveikio klimatui ekonomikos ir aplinkos be toksinių medžiagų, taip pat užtikrinant ilgalaikį Sąjungos konkurencingum ą ir strateginį savarankiškumą.
Jos gali suteikti didelių ekonominių galimybių didinant žiedinės ekonomikos ir energetikos, klimato, transporto, pramonės ir mokslinių tyrimų politikos sinergijas, taip pat apsaugant aplinką ir mažinant išmetamą šiltnamio efektą sukeliančių dujų kiekį;
(4)
Europos Parlamento ir Tarybos direktyva 2006/66/EB (3), nustatant didesnę gamintojo atsakomybę, padidintas baterijų aplinkosauginis veiksmingumas ir ekonominės veiklos vykdytojams nustatytos tam tikros bendros taisyklės ir pareigos, visų pirma suderinant taisykles dėl sunkiųjų metalų kiekio ir baterijų ženklinimo, taip pat visų baterijų atliekų tvarkymo taisykles ir tikslines normas;
(5)
2019 m.
Komisijos pateiktose Direktyvos 2006/66/EB įgyvendinimo, poveikio ir vertinimo ataskaitose akcentuoti ne tik pasiekimai pagal tą direktyvą, bet ir jos trūkumai, visų pirma atsižvelgiant į iš esmės pasikeitusias aplinkybes, susijusias su baterijų strategine svarba ir jų didesniu naudojimu;
(6)
į 2018 m. gegužės 17 d.
Komisijos komunikatą „Europa kelyje.
Tvarus judumas Europoje: saugus, susietas ir netaršus“ įtrauktas Strateginis su baterijomis susijusių veiksmų planas.
Tame veiksmų plane nustatytos priemonės, kuriomis remiamos pastangos kurti Europoje baterijų vertės grandinę, apimančią žaliavų gavybą, tvarių tiekimo šaltinių pasirinkimą ir tvarų apdorojimą, tvarias baterijų medžiagas, elementų fizinę gamybą, taip pat baterijų pakartotinį naudojimą ir perdirbimą;
(7)
Europos žaliajame kurse Komisija patvirtino savo įsipareigojimą įgyvendinti Strateginį su baterijomis susijusių veiksmų planą ir pareiškė, kad ji pateiks pasiūlymą dėl teisės aktų, kuriais būtų užtikrinta saugi, žiedinė ir tvari visų baterijų vertės grandinė, įskaitant baterijų tiekimą augančiai elektrinių transporto priemonių rinkai;
(8)
savo 2019 m. spalio 4 d. išvadose „Didesnis žiediškumas.
Perėjimas prie tvarios visuomenės“ Taryba paragino užtikrinti, inter alia, kad perėjimas prie elektromobilumo būtų grindžiamas nuoseklia politika, kuria remiamas technologijų plėtojimas siekiant pagerinti baterijų tvarumą ir žiediškumą.
Be to, Taryba paragino atlikti skubią Direktyvos 2006/66/EB peržiūrą, kuri turėtų apimti visas atitinkamas baterijų medžiagas ir per kurią visų pirma reikėtų apsvarstyti poreikį nustatyti konkrečius reikalavimus dėl ličio ir kobalto, taip pat nustatyti mechanizmą, pagal kurį tą direktyvą būtų galima pritaikyti prie būsimų pokyčių baterijų technologijų srityje;
(9)
2020 m. kovo 11 d.
Komisijos komunikate „Naujas žiedinės ekonomikos veiksmų planas, kuriuo siekiama švaresnės ir konkurencingesn ės Europos“ nurodyta, kad pasiūlyme dėl naujos baterijų reglamentavimo sistemos bus atsižvelgta į taisykles dėl perdirbtųjų medžiagų dalies ir į priemones, kuriomis siekiama gerinti visų baterijų surinkimo ir perdirbimo lygius, taip siekiant užtikrinti vertingų medžiagų regeneravimą ir suteikti gairių varto­ tojams, taip pat bus sprendžiamas klausimas dėl galimo neįkraunamųjų baterijų naudojimo laipsniško atsisakymo tais atvejais, kai yra alternatyvų.
Be to, jame nurodyta, kad bus atsižvelgta į tvarumo ir skaidrumo reikalavimus, atsižvelgiant į baterijų fizinės gamybos anglies pėdsaką, žaliavų tiekimo šaltinių pasirinkimo etiškumą ir tiekimo saugumą, siekiant palengvinti baterijų pakartotinį naudojimą, paskirties keitimą ir perdirbimą;
(10)
siekiant spręsti viso Sąjungos rinkai pateikiamų baterijų gyvavimo ciklo klausimus, būtina nustatyti suderintus gaminių ir prekybos reikalavimus, įskaitant atitikties vertinimo procedūras, taip pat reikalavimus visapusiškai spręsti baterijų gyvavimo ciklo pabaigos etapo klausimus.
Gyvavimo ciklo pabaigos etapo reikalavimai yra būtini siekiant reaguoti į baterijų poveikį aplinkai ir, visų pirma, remti baterijų perdirbimo rinkų ir iš baterijų atliekų gautų antrinių žaliavų rinkų kūrimą.
Norint, kad numatomi viso baterijos gyvavimo ciklo tikslai būtų pasiekti viena teisine priemone, kartu išvengiant prekybos kliūčių ir konkurencijos iškraipymo ir išlaikant vidaus rinkos vientisumą, taisyklės, kuriomis nustatomi baterijoms taikomi reikalavimai, turėtų būti vienodai taikomos visiems ekonominės veiklos vykdytojams visoje Sąjungoje, nepaliekant galimybių skirtingai jas įgyvendinti valstybėse narėse.
Todėl Direktyva 2006/66/EB turėtų būti pakeista reglamentu;
(3) 2006 m. rugsėjo 6 d. Europos Parlamento ir Tarybos direktyva 2006/66/EB dėl baterijų ir akumuliatorių bei baterijų ir akumulia­ torių atliekų ir Direktyvos 91/157/EEB panaikinimo (OL L 266, 2006 9 26, p. 1).